Deg tmendawt n Lezzayer llant deg-s snat n tutlayin tunsibin; tutlayt tamezwarut d tutlayt n taɛrabt, akked tutlayt n tmaziɣt yettwasenslen taggara-aya deg 2016 d tutlayt tis snat. Tanggarut-a (tutlayt n tmaziɣt) d tin i d-ilulen, i yeddren s timawi, imi s yimi id-yewweḍ ugrruj n lejdud ɣer tizi n wass-a. Ɣas tutlayt n tmaziɣt tedder s timawit, maca tuɣal tettwaru segmi i tekcem ɣer uɣerbaz deg useggas aɣurbiz 1995/1996. Deg yiseggasen-a tella tettwaselmed s uselmed aḥerfi, war arraten unsiben, war ahil iwatan i uselmed-is. Syin akkin, tutlayt tayemmat neɣ tutlayt n tmaziɣt tger asurif ɣer zdat imi tuɣal d taɣelnawt deg tazwara n useggas 2002.